laion/Wikipedia-Exotic huggingface dataset:
מישל שוורל

מישל אז'ן שוורל (בצרפתית: Michel Eugène Chevreul‏; 31 באוגוסט 1786 – 9 באפריל 1889) היה כימאי צרפתי שעבודתו עם חומצות שומן הובילו ליישום הנושא בתחומי המדע והאמנות. מזוהה עם גילוי החומצה המרגרית (אנ') ויצירת סוג מוקדם של סבון עשוי משומני חיות ומלחים. מחלוצי חקר הגרונטולוגיה. חי עד גיל 102. מישל שוורל נולד באנז'ה שבצרפת, שם עבד אביו כפיזיקאי. בגיל 17 נסע לפריז והפך לעוזרו של הכימאי לואי-ניקולה ווקלן במוזיאון הלאומי להיסטוריה של הטבע שבז'רדן דה פלאן. בשנת 1813 מונה לפרופסור לכימיה. לאחר מכן התחיל את מחקרו על ניגודי הצבעים. ב-1826 נהיה חבר האקדמיה הצרפתית למדעים ובאותה השנה נבחר כנציג הזר לחברה המלכותית של לונדון לשיפור הידע במדעי הטבע שעל ידה קיבל מדליית קופלי על הישגיו ב-1857. בשנת 1829 נבחר כנציג הזר לאקדמיה המלכותית השוודית למדעים. ב-1830, שוורל ירש את ווקלן, כפרופסור לכימיה אורגנית במוזיאון הלאומי להיסטוריה של הטבע. לכבוד אירוע יום הולדתו ה-100 של שוורל נוצקה מדליית זהב במיוחד לכבוד האירוע ב-1886 והאירוע נחגג כאירוע לאומי. שוורל קיבל המון מכתבי שבח מראשי מדינות ומלכים, ביניהם המלכה ויקטוריה. מספר מפגשיו של שוורל עם פליקס נדאר הוקלטו וצולמו בווידאו עם בנו של נדאר, פול, שצילם תמונות; זהו האירוע שהיום ידוע בתור הראיון המצולם הראשון בהיסטוריה. בנוסף הייתה זו מחווה לאדם שחי 100 שנים וחווה את כל המהפכה הצרפתית וזכה לראות את אירוע הפתיחה של מגדל אייפל. שמו של מישל אז'ן שוורל חקוק על מגדל אייפל יחד עם עוד 72 גדולי אומה משכילים צרפתיים. באופן אירוני, החל שוורל לחקור את השפעות ההזדקנות על גוף האדם זמן קצר לפני מותו ב-9 באפריל 1889 בגיל 102. שוורל זכה להלוויה ציבורית. בשנת 1901 הוצב פסל לזכרו במוזיאון בו הוא עבד והיה קשור אליו כל כך. מישל שוורל, באתר אנציקלופדיה בריטניקה (באנגלית) מישל יוג'ין שברול, באתר מוזיאון המדע בירושלים
טדאוש שלוסרסקי

טדאוש שלוסרסקי (בפולנית: Tadeusz Ślusarski; ‏19 במאי 1950 – 17 באוגוסט 1998), היה אתלט פולני. היה אלוף אולימפי בקפיצה במוט. שלוסרסקי נולד בז'ארי. בתחרות הבינלאומית הראשונה שלו, באליפות אירופה לנוער באתלטיקה שנערכה בלייפציג, מזרח גרמניה בשנת 1968 הוא סיים במקום שישי בקפיצה במוט בתוצאה של 4.20 מטר. בתחרות שנערכה בבידגושץ' ב-6 באוגוסט 1972 קבע שלוסרסקי בקפיצה במוט שיא פולין חדש של 5.29 מטר. 12 ימים לאחר מכן, בתחרות שנערכה בוורשה ב-18 באוגוסט הוא שיפר את השיא הפולני שוב והעמיד אותו על 5.30 מטר. שבועיים לאחר מכן, באולימפיאדת מינכן (1972) הוא סיים במקום 12 לאחר שלא הצליח לעבור את הגובה התחלתי שלו (5.00 מטר) בשלב הגמר. בשלב המוקדמות הוא עבר גובה של 5.00 מטר. באליפות אירופה באתלטיקה באולם שנערכה בגטבורג, שוודיה במרץ 1974 זכה שלוסרסקי במדליית זהב בקפיצה במוט בתוצאה של 5.35 מטר, לפני אנטי קליומאקי מפינלנד (5.30 מטר). בתחרות שנערכה ב-20 ביוני אותה שנה הוא שיפר את שיא פולין בקפיצה במוט והעמידו על 5.42 מטר. באליפות אירופה באתלטיקה שנערכה ברומא, איטליה בספטמבר אותה שנה הוא סיים במקום שביעי בתוצאה של 5.20 מטר. בתחרות באולם שנערכה בוורשה ב-8 בפברואר 1976 קבע שלוסרסקי בקפיצה במוט שיא עולם באולם חדש של 5.56 מטר. בתחרות שנערכה ב-29 במאי אותה שנה הוא קבע שיא אירופה חדש של 5.62 מטר. באולימפיאדת מונטריאול (1976) זכה שלוסרסקי במדליית זהב בקפיצה במוט בשיא אולימפי חדש של 5.50 מטר, לפני אנטי קליומאקי ושיאן העולם דייוויד רוברטס מארצות הברית שעברו אף הם גובה של 5.50 מטר. באוניברסיאדה שנערכה בסופיה, בולגריה בשנת 1977 זכה שלוסרסקי במדליית כסף בקפיצה במוט בתוצאה של 5.50 מטר אחרי בן ארצו ולדיסלב קוזקייביץ' שקבע 5.55 מטר ולפני ולדימיר טרופימיינקו מברית המועצות (5.50 מטר). באליפות אירופה באתלטיקה באולם שנערכה במילאנו, איטליה במרץ 1978 זכה שלוסרסקי במדליית זהב בקפיצה במוט בתוצאה של 5.45 מטר, לפני ולדימיר טרופימיינקו (5.40 מטר). באליפות אירופה באתלטיקה שנערכה בפראג, צ'כוסלובקיה בספטמבר אותה שנה הוא לא הצליח לקבוע תוצאה כלשהי. באולימפיאדת מוסקבה (1980) זכה שלוסרסקי במדליית כסף בקפיצה במוט בתוצאה של 5.65 מטר, בצוותא עם קונסטנטין וולקוב מברית המועצות, אחרי בן ארצו ולדיסלב קוזקייביץ' שקבע שיא עולם חדש של 5.78 מטר. באליפות אירופה באתלטיקה שנערכה באתונה, יוון בשנת 1982 סיים שלוסרסקי במקום 12 בקפיצה במוט בתוצאה של 5.35 מטר. באליפות אירופה באתלטיקה באולם שנערכה בבודפשט, הונגריה במרץ 1983 סיים שלוסרסקי במקום חמישי בקפיצה במוט בתוצאה של 5.50 מטר. באליפות העולם באתלטיקה הראשונה, שנערכה בהלסינקי, פינלנד באוגוסט אותה שנה, הוא סיים במקום רביעי בקפיצה במוט בתוצאה של 5.55 מטר. שבועיים לאחר מכן, בתחרות שנערכה בבריסל, בלגיה הוא קבע את שיאו האישי בקפיצה במוט - 5.70 מטר. שלוסרסקי פרש מספורט תחרותי בשנת 1988. לאחר מכן, עבד כמאמן ראשי בעיר מגוריו אוטבוצק. ב-17 באוגוסט 1998, נהרג שלוסרסקי בתאונת דרכים על כביש - E65 (רשת הכבישים האירופית), בצפון פולין, ביחד עם ולדיסלב קומר אף הוא אלוף אולימפי, בהדיפת כדור ברזל (מינכן 1972). בסך הכל זכה שלוסרסקי 5 פעמים באליפות פולין בקפיצה במוט ו-5 פעמים במקום שני. קפיצה במוט: 5.70 מטר (1983) קפיצה במוט (באולם): 5.62 מטר (1983) מדיה וקבצים בנושא טדאוש שלוסרסקי בוויקישיתוף טדאוש שלוסרסקי, באתר הוועד האולימפי הבין-לאומי טדאוש שלוסרסקי, באתר olympedia.org טדאוש שלוסרסקי, באתר התאחדות האתלטיקה הבין-לאומית טדאוש שלוסרסקי, באתר Track and Field (גברים)
רפאל אברהם שלום מזרחי שרעבי

הרב רפאל אברהם שלום מזרחי דידיע שרעבי (הרא"ש; תקל"ה - כ"ה בכסלו תקפ"ז) היה מקובל נודע שכיהן כראש ישיבת המקובלים בית אל בירושלים, לאחר שאביו וסבו מצד אביו שימשו גם הם במשרה זו. נודע בשם ספרו דברי שלום. נולד בירושלים לרב חזקיהו יצחק שרעבי, בן הרב שלום שרעבי, ולמרת שמחה בת הרב יצחק (הראשון) ב"ר חזקיה יוסף קובו. התפרסם כגאון בתורה בנגלה ובתורת הנסתר וכעושה נפלאות. כן צוין כבעל מידות טובות. נפטר ביום הראשון של חנוכה ה'תקפ"ז ונקבר ב"חלקת החסידים" בבית הקברות בהר הזיתים. הרב חיים אברהם גאגין נשא את בתו בנישואיו השניים, ונכדו מנישואים אלו היה הרב שלום משה חי גאגין. תלמידו המובהק הוא הרב ידידיה רפאל אבולעפיה. שניהם היו ראשי "ישיבת המקובלים בית אל" בזה אחר זה כשהרב גאגין כיהן בתפקיד קודם לכן. דברי שלום על כרכי "עץ חיים" ו"שמונה שערים" של הרב חיים ויטאל - יצא לאור בדפוס ישראל ב"ק, ירושלים תר"ג עם חלק הדרשות (ראה החיבור הבא) אחריו. בדפוס אג"ן (ושותפו הרב שמואל צוקרמן), ובהגהותיו של רבי נסים עיני ירושלים תרמ"ג יצא לאור בנפרד ללא הדרשות. בהוצאת "דברי שלום", ירושלים תשל"ו יצאו לאור שוב שני החלקים יחדיו אך חלק הדרשות הובא ראשון. החלק על הספר עץ חיים נכלל גם במהדורת "עץ חיים" בהוצאת 'ישיבת המקובלים מהרח"ו' ובעריכת הרב פנחס מוקדסי, שיצא בירושלים תש"ע. בשנת תשע“ה יצא לאור בירושלים, ספר דברי שלום בהגהה מדוקדקת ומפתחות מפורטות והשוואה בין דפוסים, ראשון, שני, והדפוס החדש, על ידי הרב יצחק יקותיאל, והרב דוד שלום שרעבי, כל חלק הסוד כולל השו“ת. "דברי שלום: דרושים" - דרשות קבליות. יצא לאור בנפרד בהוצאת 'מכון אור השמש שע"י אגודת יד הרש"ש' בני ברק, ירושלים תשנ"ג במהדורה מחודשת עם הגהה יסודית. חלק א' במהדורה של יותר מכרך אחד. דברי שלום - על כוונות התפילה שהופיעו במהדורות של סידור הרש"ש של אבי אביו. באחרונה יצא לאור בתוך רחובות הנהר: נהר שלום: על ס’ כוונות התפילות, המצות ויחודים (בעריכת הרב פנחס מוקדסי), בהוצאת 'ישיבת המקובלים ע"ש מהרח"ו', ירושלים תש"ע (2009). באתר היברובוקס. דרכי שלום: אוצר דינים ומנהגים... שנהגו... רבי שלום דידיע מזרחי שרעבי... והחברייא קדישא דיליה - יצא לאור כחלק ממנהגי האריז"ל: הנקרא פתורא דאבא שבו אוצר פסקי הלכות לפי הקבלה מקובצים מ"שמונה שערים" של ר' חיים ויטאל לפי מה שקיבל מרבו האר"י. בספר הובאו גם מנהגי הרש"ש (על כריכת הספר מופיע השם 'מנהגי הרש"ש'). יצא לאור בירושלים תרס"ה ובדפוס צילום בתשל"ה. משה דוד גאון, יהודי המזרח בארץ ישראל, כרך שני, ירושלים תרצ"ח, עמ' 684, באתר היברובוקס ההמקובל רפאל אברהם שלום מזרחי שרעבי-הרא"ש, באתר MyTzadik חכם רפאל אברהם שלום מזרחי, באתר החכם היומי כרטיס נפטר: רפאל אברהם שלום מזרחי דידיע שרעבי, באתר הר הזיתים שטר שליחות שד"ר - ירושלים, תקע"ה - חתימת המקובל רבי רפאל אברהם שלום מזרחי שרעבי בעל "דברי שלום", נכד הרש"ש, באתר קדם רפאל אברהם שלום מזרחי שרעבי, באתר "החכם היומי" רפאל אברהם שלום מזרחי (1775-1826), דף שער בספרייה הלאומית
ג'וש דאנקן

ג'וש דאנקן (באנגלית: Josh Duncan; נולד ב-12 במאי 1986 בסינסינטי שבאוהיו) הוא כדורסלן אמריקאי המשחק בעמדת הפאוור פורוורד בקבוצת אולין אדירנה מליגת העל הטורקית בכדורסל. דאנקן שיחק בנבחרת הכדורסל של אוניברסיטת זאוויר עד שנת 2008. שם העמיד בעונתו האחרונה ממוצעים של כ-13 נק', ולמעלה מ-5 ריבאונדים ואסיסטים למשחק. דאנקן הגיע לשיאו בטורניר אליפות המכללות בכדורסל בו חתם את קריירת המכללות שלו. רשם 20 נק' ו-16 ריב' במשחק נגד אוניברסיטת ג'ורג'יה, אחר כך קלע שיא קריירה של 26 נק' בניצחון בהארכה על אוניברסיטת וירג'יניה המערבית. הודח עם הקבוצה במשחק לפני הפיינל פור על ידי UCLA, בה כיכבו קווין לאב, דארן קוליסון וראסל וסטברוק. החל את הקריירה האירופאית שלו בעונת 2008/09 בקבוצת פו אורטז מהליגה הצרפתית. דאנקן סבל מפציעה והחמיץ חלק גדול מהעונה, אך חזר לקראת סיומה וירד ליגה עם הקבוצה. בעונה שלאחר מכן עבר לקבוצת לייז' באסקט מהליגה הבלגית (שיחק עם אדריאן בנקס), בה רשם ממוצעים של 10.9 נקודות ו-4.6 ריבאונדים למשחק. הקבוצה סיימה במקום הראשון בעונה הרגילה והגיעה לגמר הפלייאוף, בו הפסידה את האליפות לקבוצת ספירו שרלרואה. בחודש אוגוסט 2010 חתם בקבוצת מכבי אשדוד, בה הגיע לממוצעים של 16.3 נקודות ו-7.4 ריבאונדים למשחק בעונתו הראשונה בקבוצה. בעונתו השנייה של במכבי אשדוד העמיד ממוצעים של 17.4 נקודות, 8.6 ריבאונדים ו-2.6 איבודים למשחק. לקראת עונת 2012/2013 חתם דאנקן בהפועל ירושלים, וב-2014, חתם בברוז במברג. בקיץ 2015 חתם שוב בהפועל ירושלים ל-2 עונות. בקיץ 2016 שוחרר מהפועל וחתם באולין אדירנה מהליגה הטורקית השנייה בכדורסל, הוא עזר למועדון לעלות לליגת העל הטורקית בכדורסל בתום עונת 2016/2017. בעונת 2017/2018 עזר למועדון לסיים את העונה הסדירה במקום השביעי שמוביל לליגת האלופות בכדורסל ולפלייאוף בו נכנעו לטופאש בורסה. מדיה וקבצים בנושא ג'וש דאנקן בוויקישיתוף ג'וש דאנקן, ברשת החברתית אינסטגרם פרופיל, באתר Sports-Reference פרופיל, באתר eurobasket פרופיל, באתר היורוליג ג'וש דאנקן חתם בבאמברג הגרמנית, באתר וואלה, 27 ביוני 2014 ורד כהן‏, ג'וש דאנקן חתם בהפועל ירושלים: "שמח מאוד, התגעגעתי", באתר וואלה, 7 ביולי 2015.
המסדר הוויקטוריאני המלכותי

המסדר הוויקטוריאני המלכותי (באנגלית: Royal Victorian Order) הוא מסדר אבירות בריטי אשר נוסד על ידי המלכה ויקטוריה ב-21 באפריל 1896 וניתן מאז בדרגותיו השונות, על ידי המונרך הבריטי לפי ראות עיניו, עבור תרומה או שירות משמעותי למונרך הבריטי או למשפחת המלוכה. חברות במסדר ניתנת כאמור לפי ראות המונרך ללא צורך בהתייעצות או הצדקה מיוחדת. הזכאים לחברות על דרגותיה השונות הם כל נתיני המלכה וחברי ממלכות חבר העמים הבריטי, החל משנת 1936 גם נשים זכאיות לחברות במסדר. הכנסייה הרשמית של המסדר היא החל משנת 1938, קפלת סבוי, אך משום שמספר החברים במסדר גדול מכדי להתכנס בקפלת סבוי, נעשה שימוש גם בקפלת ג'ורג' הקדוש שבטירת וינדזור. המסדר מתחלק לחמש דרגות כאשר המונרך הבריטי משמש המונרך וראשו של המסדר, מפקדו העליון (Grand Master) היא החל משנת 2002, הנסיכה אן. מעבר לשני ראשי המסדר האלה, ישנם חמישה תפקידים נוספים במסדר; הנגיד (Chancellor), המזכיר (Secretary), הרשם (Registrar), הכומר (Chaplain) והגנאלוג. אביר / גבירת הצלב הגדול (Knight/Dame Grand Cross או בר"ת: GCVO): מקנה תואר אבירות (קידומת 'סיר'/'דיים' לשם המלא). אביר מפקד / גבירה מפקדת (Knight/Dame Commander או בר"ת: KCVO/DCVO): מקנה תואר אבירות. מפקד (Commander או בר"ת: CVO). לוטננט (Lieutenant או בר"ת LVO): עד לשנת 1984 דרגה זו נקראה 'חבר מדרגה רביעית'. חבר (Member או בר"ת MVO): עד ל-1984 נקרא 'חבר מדרגה חמישית'. הדרגה הנמוכה ביותר היא מדליה של המסדר (בר"ת RVM). אביר/ליידי הצלב הגדול אביר/ליידי מפקד מפקד ולוטננט חבר הסבר על המסדר באתר המלוכה הבריטית המסדר הוויקטוריאני המלכותי, באתר אנציקלופדיה בריטניקה (באנגלית) נכון רק לשלוש הדרגות הגבוהות ורק בממלכה המאוחדת, למעט סקוטלנד שם זה נכון לשתי הדרגות הגבוהות בלבד. במדינות חבר העמים הבריטי האחרות, מונהגות שיטות תארים ומסדרים שונות.
העולם שבפנים

העולם שבפנים (באנגלית: Ghost World, "עולם הרוחות") הוא סרט קומדיה שחורה אמריקאי משנת 2001 בבימויו של טרי זוויגוף. הסרט מבוסס על נובלה גרפית בעלת אותו השם מאת אמן הקומיקס דניאל קלאוז. הסרט הוא סאטירה על התרבות הפופולרית האמריקאית הריקנית, המשתמש בצורה אירונית בפורמט של סרט נעורים. התסריט, אשר נכתב על ידי זוויגוף וקלאוז, היה מועמד לפרס האוסקר לתסריט המעובד הטוב ביותר לשנת 2001. למרות שלא זכה להצלחה מסחרית, במשך השנים הפך לסרט פולחן. העלילה מתרחשת בפרבר חסר שם בארצות הברית, ומתרכזת במערכת היחסים בין שתי חברות בנות-עשרה לא מקובלות בחברה: איניד (ת'ורה ברץ') ורבקה (סקרלט ג'והנסון). החברות שלהן מתחילה להתערער כאשר איניד מתחילה לגלות עניין בחיי האהבה של סימור (סטיב בושמי), רווק מבוגר ובודד. העולם שבפנים הוא עיבוד קולנועי לסיפור בהמשכים "Ghost World", אשר הופיע בחוברת הקומיקס "אייטבול" (Eightball) של קלאוז. העלילה מבוססת ברובה על סיפור זה, אך מכילה גם קטעים ואלמנטים מסיפורים אחרים שהופיעו בקומיקס. דמותו של סימור, שאינה מופיעה בסיפור המקורי, מבוססת על מספר דמויות משניות המופיעות בקומיקס. שינוי נוסף במעבר מהקומיקס לקולנוע הוא צמצום חשיבות דמותה של רבקה. העולם שבפנים, ברשת החברתית פייסבוק "העולם שבפנים", במסד הנתונים הקולנועיים IMDb (באנגלית) "העולם שבפנים", באתר נטפליקס "העולם שבפנים", באתר AllMovie (באנגלית) "העולם שבפנים", באתר Rotten Tomatoes (באנגלית) "העולם שבפנים", באתר Box Office Mojo (באנגלית) "העולם שבפנים", באתר Metacritic (באנגלית) "העולם שבפנים", באתר אידיבי "העולם שבפנים", במסד הנתונים הקולנועיים KinoPoisk (ברוסית) ביקורות אורי קליין, אשה צעירה נגד העולם, באתר הארץ, 4 בפברואר 2002 נילי ברקן, ‏תלישותו מושכת אהבה, באתר גלובס, 19 בפברואר 2002 העולם שבפנים, באתר הארץ, 16 במרץ 2003 אורי קליין, המלצת השבוע, באתר הארץ, 10 במרץ 2003
סידני האמפריס

סידני (ארנסט) האמפריס (באנגלית: Sydney (Ernest) Humphreys;‏ 26 בספטמבר 1926 - 16 בפברואר 2015) היה כנר ומורה קנדי. סידני האמפריס נולד בצ'יליוואק, סמוך לוונקובר. מוריו לכינור היו גרגורי גארבוביצקי בוואנקובר, קתלין פרלוב בטורונטו, תומאס מתיוס ופרדריק גרינק באקדמיה המלכותית למוזיקה בלונדון וג'ורג'ה אנסקו בפריז. האמפריס עשה לו שם הן כנגן ראשי וסולן עם תזמורות שונות והן כחבר בהרכבים קאמריים. בשנים 1952 עד 1970 עמד בראש רביעיית אאוליאן הלונדונית במסעות הקונצרטיים שלה מחוץ לאנגליה, בהקלטות ובשידורי רדיו. בשנים 1954-65 היה חבר בשלישיית סנטה צ'צ'יליה וכנר ראשי בתזמורת פסטיבל באך בניצוחו של יהודי מנוחין, וכן הופיע כסולן עם כמה מתזמורות רשות השידור הבריטית. בין 1972 ל-1976 היה כנר ראשי בתזמורות שונות בבריטניה ובקנדה וכן עמד בראש מחלקת כלי הקשת בקונסרבטוריון של ויקטוריה בקנדה, משרה בה החזיק בשנים 1970-72 ושוב מ-1975 עד לפרישתו ב-2001. בשנים 1979-87 היה כנר ראשון ברביעיית המיתרים פרסל. נפטר ב-16 בפברואר 2015. סידני האמפריס באנציקלופדיה קנדית
גדעון בר לב

גדעון בר-לב (בריל) (נולד בתל אביב ב-1944), הוא רואה חשבון ישראלי, כיהן כמנכ"ל משרד הפנים בשנים 2003–2005 ובראש הוועדה הקרואה בעיר ערד. בוגר בית הספר היסודי תל נורדאו וגימנסיה גאולה בתל אביב. שירת בצה"ל בשנים 1962–1965, סיים שירות מילואים בשנת 1995 בדרגת רס"ן. בוגר תואר ראשון בכלכלה ובחשבונאות מאוניברסיטת תל אביב (1970) ומוסמך במנהל עסקים, התמחות מימון, מהאוניברסיטה העברית בירושלים (1972). היה ממקימי התנועה הדמוקרטית לשינוי ושימש גזבר התנועה וחבר המועצה הראשונה. משנת 1978 עסק בראיית חשבון כשותף במשרד בר-לב, מררי, גבע ושות', בשנים 1987–1992 שימש יועץ לצוות ההקמה של רשות הדואר ורואה חשבון של הרשות. שימש מנכ"ל חברת 'מרגד' לשירותים פיננסיים לרשויות מקומיות. ב-2003 מונה למנכ"ל משרד הפנים, בזמן כהונתו של אברהם פורז. בתקופה זו ריכז וניהל את תוכניות ההבראה של כ-156 רשויות מקומיות, בהיקף של כארבעה מיליארד ש"ח. כמו כן בשנים אלה, כיהן כיו"ר המועצה הארצית לתכנון ובנייה וכיו"ר הוועדה לתשתיות לאומיות. בהמשך מונה על ידי הממשלה לעמוד בראש ועדת ההיגוי הממשלתית לעניין בטיחות מבנים. סיים את תפקידיו אלו בשנת 2005. באוקטובר 2007 מונה לתפקיד ראש עיריית ערד על ידי שר הפנים מאיר שטרית, כראש ועדה קרואה בעיר, זאת בעקבות פיזור מועצת העיר וראש העירייה הנבחרים. בתפקיד זה הביא את העירייה לאיזון תקציבי, קידם את פרויקט הרחבה ושדרוג כביש 31, מצומת שוקת עד העיר ערד, בתקציב של כ-750 מיליון ש"ח. סיים את תפקידו לאחר קיום בחירות במאי 2010. רונית ורדי, ‏יוסי, ילד שלי מוצלח, באתר גלובס, 23 בספטמבר 2003 אורי בינדר, אני לוזר? חשבון הנפש של גדעון בר לב, באתר nrg‏, 29 באפריל 2010 ראש העיר ערד גדעון בר- לב החל את תפקידו(הקישור אינו פעיל) אושר מינויו של רו"ח גדעון בר-לב לתפקיד מנכ"ל משרד הפנים, באתר ynet, 5 בנובמבר 2003
מבקש אמונה

מבקש אמונה הוא חיבורו של הרב אהרן ראטה, מייסד חבורת שומר אמונים. הספר עוסק בענייני אמונה, ביטחון, פרישות ותפילה. מהדורת הספר הראשונה נדפסה בדפוס בית היתומים דיסקין, ירושלים בשנת ה'תש"ד ומאז נדפס בלמעלה מעשר מהדורות נוספות. שמו של הספר לקוח מספר ירמיה, פרק ה', פסוק א': "”שׁוֹטְטוּ בְּחוּצוֹת יְרוּשָׁלִַם, וּרְאוּ-נָא וּדְעוּ וּבַקְשׁוּ בִרְחוֹבוֹתֶיהָ, אִם-תִּמְצְאוּ אִישׁ, אִם-יֵשׁ עֹשֶׂה מִשְׁפָּט מְבַקֵּשׁ אֱמוּנָה וְאֶסְלַח לָהּ.” הספר כולל קיצור של ספר שומר אמונים העוסק בענייני ביטחון ואמונה, בהשגחה פרטית ובעניית אמן. בנוסף לכך נכללים בו נושאים כמו אהבה לקדוש ברוך הוא וקבלת עול מלכות שמים. זהו ספרו היחידי של הרב ראטה הפונה ליהודים שאמונתם באלוהים חיים נחלשה, כלומר מי שביטחונם אינו תלוי רק באלוהים[דרוש מקור]. ירושלים: דפוס בית היתומים דיסקין, ה'תש"ד ניו יורק: אליהו הכהן שטיינבערגער, ה'תש"ט, 1949 ירושלים ה'תשל"ב, 1972 ירושלים: א. שטיינבערגער, ה'תשמ"ה, 1985 (הנ"ל, גם בתוך "שלשה ספרים נפתחים") ירושלים: א. שטיינבערגער, ה'תש"נ, 1990 (הנ"ל, גם בתוך "שלשה ספרים נפתחים") ירושלים ה'תשנ"ה, 1995 ירושלים ה'תשס"ג, 2003 אהרן ראטה, מבקש אמונה, מהדורת דפוס דיסקין, ה'תש"ד, באתר היברובוקס
מדליית ההגנה

מדליית ההגנה עשוי להתייחס למספר מדליות בעלות שם דומה הניתנות במדינות שונות; האם התכוונתם ל... מדליית ההגנה (בריטניה) – מדליית מערכה בריטית אשר ניתנה עבור שירות במלחמת העולם השנייה. מדליית ההגנה 1940-1945 – מדליית מערכה נורווגית אשר ניתנה עבור שירות במלחמת העולם השנייה. מדליית ההגנה הפיליפינית – מדליית מערכה פיליפינית אשר ניתנה עבור שירות במלחמת העולם השנייה, כנגד פלישת יפן.
מדליית ההגנה (בריטניה)

מדליית ההגנה (באנגלית: Defence Medal או בראשי תיבות: DM) הייתה מדליית מערכה בריטית אשר ניתנה לחברי הכוחות המזוינים של בריטניה וחבר העמים הבריטי בנוסף לאזרחים במקרים מסוימים, עבור תקופת שירות במהלך מלחמת העולם השנייה. ייחודה של מדליית ההגנה, שלא כמו המקבילה שלה; מדליית המלחמה, היא שהיא ניתנה בנוסף למשרתים בכוחות המזוינים גם לאזרחים מתחומי שירות שונים אשר תמכו במאמץ המלחמתי בממלכה המאוחדת ומעבר לים. הזכאות למדליית ההגנה התפרסה על מגוון רב של תחומי שירות ותפקידים שונים, כמו גם לתקופות שירות שונות כתלות בקרבה להפגזות האויב. ככלל בסיס, זכאות למדליה ניתנה לכל מי ששירת במספר תחומים ותפקידים מוגדר, במשך לפחות פרק זמן מוגדר בין ספטמבר 1939 למאי 1945. עבור שירות בממלכה המאוחדת, פרק הזמן המינימלי היה 1,080 ימים (כשלוש שנים), עבור שירות מעבר לים אך לא אל מול פני האויב פרק הזמן היה 360 ימים ובמצב בו השירות היה נתון להפגזות האויב מהאוויר, פרק הזמן המינימלי היה יורד ל-180 ימים. תחומי השירות אשר הוגדרו כזכאים למדליה התפרסו על שלל תפקידים אזרחיים, ביניהם גופי התנדבות שונים, גופי הצלב האדום, גופי התנדבות והגנה אזרחיים, גופי סיעוד שונים, כוחות המשטרה, כוחות מילואים אזרחיים, כוחות כיבוי אש ושלל תפקידים תומכים, התנדבותיים ואזרחיים אחרים. המדליה מורכבת מדיסק עשוי כסף בקוטר 36 מ"מ. בחלקה הקדמי מוצבת דמותו של המלך ג'ורג' השישי שמלך בתקופת המלחמה, בטבעת סביבו נכתב בראשי תיבות תוארו המלכותי המלא; 'GEORGIVS VI D:G:BR:OMN:REX F:D:IND:IMP' (ג'ורג' השישי, בחסד אלוהים, מלך כל הבריטים, מגן האמונה, קיסר הודו). מצידה השני של המדליה, מתואר הכתר המלכותי מונח על גדם של עץ אלון אשר צומח על אי סמלי, כשלצידיו אריה ולביאה. מעל מצוינות השנים 1939 ו-1945 (שנות המלחמה) ומתחת מצוינת שמה של המדליה 'THE DEFENCE MEDAL' בשתי שורות נפרדות. המדליה תלויה מסרט המורכב מפס כתום שבשני צדדיו פסים ירוקים, אשר במרכזם פס שחור דק. הפס הכתום במרכז מסמל את ההתקפות וההפגזות על הנוף הירוק והיפה של בריטניה (הפסים הירוקים בצדדים), כאשר הפסים השחורים מסמלים את ההחשכות של תקופת המלחמה. תצורה זו נהוגה גם באות העיטור (גרסה מוקטנת של העיטור אשר נענדת לא באירועים פורמליים). מדיה וקבצים בנושא מדליית ההגנה בוויקישיתוף תיאור העיטור והזכאות לו, באתר משרד הביטחון הבריטי (באנגלית) תיאור העיטור ותמונות, באתר North East Medals (באנגלית) הסבר על העיטור והזכאות לו, באתר 'וורלד וור 2 אוורדס' (באנגלית) (הקישור אינו פעיל, 28 באפריל 2024)
אירופה (פירושונים)

האם התכוונתם ל... אירופה – יבשת אירופה (ירח) – ירח של כוכב הלכת צדק אירופה (מיתולוגיה) – נסיכה פיניקית מהמיתולוגיה היוונית איירופה – בת מלך כרתים במיתולוגיה היוונית כף אירופה – לשון יבשה בדרום גיברלטר אירופה (אי) – אי במצר מוזמביק אירופה – המנון קוסובו אירופה אירופה (סרט) – סרט משנת 1990 המבוסס על האוטוביוגרפיה של שלמה פרל, נער יהודי שהעמיד פני ארי בתקופת שלטון הנאצים יורופ (אירופה בהגייה אנגלית) יורופ – להקת רוק שוודית יורופ (מפרשית) – סירת יחיד שעוצבה בבלגיה בשנת 1960 על ידי אלויס רולאנד
אלכסנדרה פיבוברובה

אלכסנדרה "סאשה" איגורייבנה פיבוברובה (ברוסית: Александра "Саша" Игoрeвнa Пивоварова; נולדה ב-21 בינואר 1985) היא דוגמנית-על רוסייה, היחידה עד כה שהשתתפה ב-6 עונות רצופות של בית האופנה האיטלקי פראדה. פיבוברובה נולדה במוסקבה, למשפחה עם ארבעה ילדים. לאחר סיום לימודיה התיכוניים, היא התקבלה לאוניברסיטה הממשלתית למדעי הרוח של רוסיה (РГГУ) לפקולטה לתולדות האמנות. שם הכירה את הצלם איגור וישניאקוב, כעת בעלה. פיבוברובה לא חשבה על קריירת דוגמנות עד שחברה, וישניאקוב, צילם אותה ב-2005 והעביר את התמונות לסניף הראשי של סוכנות הדוגמנות הבינלאומית "IMG Models" הממוקם בארצות הברית. לאחר שבועיים, היא פתחה את תצוגת האופנה של בית האופנה פראדה במילאנו. במאי 2007, דגמנה פיבוברובה יחד עם עמיתותיה על השער של ווג האמריקאי. ב-2008 מגזין האופנה "מארי קלייר" הגדיר אותה כדוגמנית השנה וקרל לגרפלד הזמין אותה לפתוח ולסגור את תצוגת אופנה של שאנל. אותה השנה, פתחה פיבוברובה תצוגות אופנה של "Rodarte",‏ "Rag&Bone" ו-"Pringle of Scotland". ב-2009 השתתפה פיבוברובה בתצוגות אופנה של אלי סעב, שאנל, כריסטיאן דיור ו-ולנטינו. נוסף לכך, מגזין "Vogue Paris" הכניס אותה לרשימת 30 הדוגמניות הטובות ביותר של שנות ה-2000. ב-2011 הוציאה פיבוברובה עבור רשת ביגוד אמריקאית גאפ, פיג'מות שעליהן הודפסו דמויות וצורות שצוירו על ידיה. על פי נתוני האתר Models.com האמריקאי, היא מדורגת במקום הרביעי ב-"Top 50 Women" לשנת 2012. 2011: In Time (קלרה) אלכסנדרה פיבוברובה, ברשת החברתית אינסטגרם אלכסנדרה פיבוברובה, ברשת החברתית VK סאשה פיבוברובה, באתר FMD סאשה פיבוברובה, באתר Style.com Les 30 Mannequins des Années 2000 Models.com
MBK

האם התכוונתם ל... MBK – מרכז קניות בבנגקוק, בירת תאילנד מוטוביקן – יצרנית אופניים צרפתית שנרכשה על ידי ימאהה מוטור
לודוויק דאנייק

לודוויק דאנייק (בצ'כית: Ludvík Daněk; ‏6 בינואר 1937 - 15 בנובמבר 1998) היה אתלט צ'כוסלובקי. אלוף אולימפי (מינכן 1972), בעל 3 מדליות מ-3 אולימפיאדות, אלוף אירופה ושיאן עולם בזריקת דיסקוס. דאנייק נולד בבלנסקו, שבאזור דרום מורבייה. אביו החולה נפטר 16 ימים לאחר הולדתו. על אף שסבל מבעיות רפואיות ומכאבי גב קשים לאורך הקריירה הספורטיבית שלו הוא הצליח להתקדם ובתחרות שנערכה בוישקוב ב-10 במאי 1964 קבע בזריקת דיסקוס שיא אירופה חדש של 62.45 מטר. בתחרות שנערכה בטורנוב, שבצפון צ'כיה ב-2 באוגוסט, בשנת 1964 קבע דאנייק בזריקת דיסקוס שיא עולם חדש של 64.55 מטר, שיפור לשיא בן ה-99 ימים של אל ארטר מארצות הברית (62.94 מטר). חודשיים לאחר מכן, באולימפיאדת טוקיו (1964) זכה דאנייק במדליית כסף בזריקת דיסקוס בתוצאה של 60.52 מטר, אחרי ארטר שקבע שיא אולימפי חדש של 61.00 מטר ולפני דייב וייל מארצות הברית (59.49 מטר). בתחרות שנערכה בסוקולוב (אנ') שבצ'כיה ב-12 באוקטובר 1965 שיפר דאנייק את שיאו העולמי והעמיד אותו על תוצאה של 65.22 מטר. שיא זה החזיק מעמד עד 25 במאי 1968 שבו ג'יי סילבסטר מארצות הברית שיפר אותו במודסטו, קליפורניה והעמיד אותו על תוצאה של 66.54 מטר. באליפות אירופה באתלטיקה שנערכה בבודפשט, הונגריה בשנת 1966 סיים דאנייק במקום חמישי בזריקת דיסקוס בתוצאה של 56.24 מטר. באולימפיאדת מקסיקו סיטי (1968) זכה דאנייק במדליית ארד בזריקת דיסקוס בתוצאה של 62.92 מטר, אחרי אל ארטר שקבע שיא אולימפי חדש של 64.78 מטר ולותר מילדה ממזרח גרמניה (63.08 מטר). באליפות אירופה באתלטיקה שנערכה באתונה, יוון בשנת 1969 סיים דאנייק במקום רביעי בזריקת דיסקוס בתוצאה של 59.30 מטר. באליפות אירופה באתלטיקה שנערכה בהלסינקי, פינלנד בשנת 1971 זכה דאנייק במדליית זהב בזריקת דיסקוס בתוצאה של 63.90 מטר, לפני לותר מילדה (61.62 מטר) וגזה פייר מהונגריה (61.54 מטר). באולימפיאדת מינכן (1972) זכה דאנייק במדליית זהב בזריקת דיסקוס בתוצאה של 64.40 מטר, לפני ג'יי סילבסטר (63.50 מטר) ושיאן העולם ריקי ברוש משוודיה (63.40 מטר). באליפות אירופה באתלטיקה שנערכה ברומא, איטליה בשנת 1974 זכה דאנייק במדליית כסף בזריקת דיסקוס בתוצאה של 62.76 מטר, אחרי פנטי קמה מפינלנד (63.62 מטר) ולפני ריקי ברוש (62.00 מטר). באולימפיאדת מונטריאול (1976) סיים במקום תשיעי בתוצאה של 61.28 מטר. לאחר שפרש מספורט תחרותי נבחר דאנייק לסגן נשיא איגוד האתלטיקה הצ'כוסלובקי. ב-15 בנובמבר 1998 נפטר דאנייק בהוטיסקו-סולנץ שבאזור זלין. זריקת דיסקוס: 67.18 מטר (1974) מדיה וקבצים בנושא לודוויק דאנייק בוויקישיתוף לודוויק דאנייק, באתר הוועד האולימפי הבין-לאומי לודוויק דאנייק, באתר olympedia.org לודוויק דאנייק, באתר התאחדות האתלטיקה הבין-לאומית לודוויק דאנייק, באתר Track and Field (גברים) לודוויק דאנייק (באנגלית)
שעורה (פירושונים)

האם התכוונתם ל... שעורה (סוג) – סוג במשפחת הדגניים שעורה תרבותית – מין תרבותי בסוג שעורה שבמשפחת הדגניים; אחד משבעת המינים שעורת התבור – מין בסוג השעורה שעורה (דלקת) – דלקת שכיחה הנגרמת בעפעפיים שאור